text: Elever sender træer til klimapolitikere 
  09 oktober 2019 kl. 04.03
  Elever på tre skoler i Esbjerg pynter for tiden juletræer. Men de skal allerede stå til skue til det store internationale klimatopmøde i København i  
  næste uge. 
  Ida Højland, elev på Bakkeskolen i Esbjerg, er i fuld gang med en tusch. 
  - Det er rigtigt sjovt, siger hun. 
  Hun står ude i skolegården sammen med andre elever. De tegner, maler og spraymaler på livet løs. Lærredet er et træ i glasfiber. Et såkaldt Happy Xmas Tree. På dansk: Glad juletræ.
  Hver skole har et verdensmål 
  Et nationalt projekt, der skal gøre opmærksom på FN's 17 verdensmål. I Esbjerg er tre skoler med. Bakkeskolen, Hjerting skole og Bryndum skole. Hver skole har sit eget verdensmål. På Bakkeskolen arbejder de ud fra FN' verdensmål nummer tre. Sundhed og trivsel.
  På Hjerting skole er de også i gang.
  - Vi har verdensmål nummer et, siger Ida Østervemb Pedersen. 
  - Det er om fattigdommen i verden, siger Mira Bruun Thomsen.
  Fattigdom farves med rødt
  De er to ud af 75 elever fra skolens 4.-klasser, der tager del i arbejdet med at tegne og male på træet. De kommer ind i pedellernes værksted fem af gangen og fatter en rød tusch. 
  Lærerne Louise Clemmensen og Louise Kronbøge er med på sidelinjen.  
  - Vi underviser eleverne i, hvad fattigdom er - i udlandet som herhjemme. Om hvordan FN fungerer. Og naturligvis, hvad verdensmålene går ud på. De har ejerskab af deres eget træ, hvor de arbejder med fattigdom, men jeg tror eleverne også bliver nysgerrige på de andre verdensmål, siger Louise Kronbøge.
  Glade juletræer
  De såkaldte Happy Xmas Trees skal udstilles i København i forbindelse med det store klimatopmøde C40. Her skal de markere og informere om FN's 17 verdensmål - og jordens klima. 
  Den 9. oktober kl. 14 er alle børn og voksne inviteret til at åbne udstillingen med alle Happy Xmas Trees-skulpturerne fra København, Odense og Esbjerg samlet. Det sker på Kongens Nytorv i København.
  Derefter skal de to meter høje juletræsskulpturer udstilles i blandt andet Esbjerg. Det sker på rådhustorvet i byen.
  
  Rigtige træer i Vestafrika  
  Det er fotograf Christina Simonia, der har arbejdet frivilligt på at få projektet til Esbjerg. Til gengæld har hver skole måttet betale 60.000 kr. for at deltage.  
  Til sidst bliver træerne solgt på aution gennem auktionshuset Bruun Rasmussen til fordel for skovplantning i bl.a. det vestafrikanske land Mali. Og de træer er altså ikke lavet af glasfiber, men af - ja træ.
  Rene Holm - trækunstner
  Kendte kunstnere som for eksempel Bjørn Nørgaard, Kristian Hornsleth, Jens Galschiøt, Rene Holm (fra Esbjerg) og Thomas Hartmann har lavet et Happy Xmas Tree.
  I skolegården på Bakkeskolen i Esbjerg arbejder eleverne sammen med den lokale kunstner Alf Pedersen.
  - Så nu tror jeg ikke, vi skal tilføje mere. Det er ikke sikkert, at de der københavnere kan klare al den vildskab, siger han til eleverne med et grin.
  Træet skal lakeres for at klare turen til hovedstaden - og eventuel dårligt vejr.
  Læs mere om Happy Xmas Trees her
  Danske kommuner deltager i det store internationale klimatopmøde 
  20 danske kommuner er gået ind i kampen mod klimaudfordringerne og deltager i C40 World Mayors Summit i København den 9.-12. oktober. Her mødes borgmestre og embedsmænd fra kommunerne med eksperter og borgmestre fra verdens megabyer. ·       Albertslund·       Allerød·       Assens·       Fredericia·       Frederiksberg·       Frederikshavn·       Helsingør·       Høje-Taastrup·       Jammerbugt·       Køge·       Lejre·       Lemvig·       Lolland·       Middelfart·       Randers·       Roskilde·       Samsø·       Sønderborg·       Vejle·       Aarhus
  
  